Lyfjaframleiðendurnir Pfizer og BioNTech ætla að leita leyfis Lyfjastofnunar Bandaríkjanna í dag eða á næstu dögum eftir heimild til að bólusetja börn á aldrinum sex mánaða til fimm ára með bóluefni fyrirtækjanna gegn kórónuveirunni.
Búist er við að leyfið geti fengist í lok febrúar eða byrjun mars. Lyfjastofnunin er sögð hafa hvatt fyrirtækin til að sækja sem allra fyrst um svo hægt sé að fara yfir niðurstöður rannsókna.
Rannsókn Pfizer á virkni bóluefnis fyrir börn stendur enn yfir. Í janúar var ákveðið að breyta rannsókninni og gefa þátttakendum þrjá skammta í stað tveggja eins og áður stóð til.
Ástæðan er sú að tveggja til fjögurra ára börn, sem fengu minni skammta en fjögurra til fimm ára börn, sýndu minni ónæmisviðbrögð.
Gögn um tveggja skammta bólusetningu fyrir börn liggja fyrir og það eru þau sem Lyfjastofnunin vill byrja að skoða, segir í frétt Washington Post. Fyrstu niðurstöður um þriðja skammtinn eiga að liggja fyrir í apríl.
Pfizer og BioNTech greindu frá því í desember að sex mánaða til tveggja ára börn hafi sýnt sterk ónæmisviðbrögð eftir tvo skammta sem hvor um sig var tíu prósent af þeim skömmtum sem fullorðnir fá. Svörunin var, eins og áður segir, ekki jafngóð hjá tveggja til fjögurra ára börnum.
